《蜃楼歌》
清代·成鹫

天空海阔波不兴，浴日浴月百宝生。海滨老人双眼明，昨宵仰见营室星。

帝命海若修乾城，六丁六甲胥效灵。骑箕传说版筑鸣，吴刚伐柯声丁丁。

扶桑若木为栋楹，龙宫珊瑚装画屏。天孙云锦交疏棂，空中楼阁随目成。

千尺百尺通杳冥，瑶台璇室差可京。玉堂金马意所轻，便欲埃风予上征。

排闼直入掉臂行，云霞接足飞腾腾。俛视下界如苍蝇，终朝仆仆昏不停。

随人啄腐还吞腥，焉知大鱼化为鹏。六月一息九万程，何时与尔徙南溟。

伫立久视中屏营，天门乍阖鸟西倾。繁华寂寞如转睛，重楼复道归太清。

中星熠熠云英英，谛观乃是大蛤精。鼓吻吐气成幻形，老人自歌还自听。

鼋鼍睡熟唤不醒，醒来但见桑田变沧海，高岸为谷深为陵。

迷楼绮阁今何在，铜驼荆棘分纵横。乾城终古长如此，何须东海访蓬瀛。

作者简介：成鹫（1637－1722），清朝初年广东肇庆鼎湖山庆云寺僧。又名光鹫，字迹删，号东樵山人。俗姓方，名觊恺，字麟趾，番禺（今属广东省）人。出身书香仕宦世家。其为人豪放倜傥，诗文亦卓厉痛快，尽去雕饰，颇有似庄子处。沈德潜誉为诗僧第一。作品有《楞严直说》十卷、《鼎湖山志》八卷、《咸陟堂集》四十三卷、《金刚直说》一卷、《老子直说》二卷、《庄子内篇注》一卷等。